
ROZSUDOK V MENE SLOVENSKEJ REPUBLIKY Krajský súd v Bratislave v senáte v zložení: predsedníčka senátu JUDr. Michaela Krajčová a členky senátu JUDr. Renáta Janáková a JUDr. Natália Kolláriková, v spore žalobcu: R.. A. U., podnikajúci pod obchodným menom R. U. - Autotrans, s miestom podnikania Pri zvonici 4139/27, 821 04 Bratislava-Ružinov, IČO: 37 334 883, proti žalovanej: KOOPERATIVA poisťovňa, a.s. Vienna Insurance Group, so sídlom Štefanovičova 4, Bratislava 816 23, IČO: 00 585 441, o zaplatenie 3.718,76 eur s príslušenstvom, o odvolaní žalovanej proti rozsudku Mestského súdu Bratislava III zo dňa 08.11.2024, č.k.: 60Cb/5/2024-374, takto rozhodol: I. Krajský súd v Bratislave rozsudok Mestského súdu Bratislava III zo dňa 08.11.2024, č.k.: 60Cb/5/2024-374, p o t v r d z u j e. II. Žalobca má nárok na náhradu trov odvolacieho konania proti žalovanej v rozsahu
100 %.
odôvodnenie: 1. Mestský súd Bratislava III napadnutým rozsudkom uložil žalovanej povinnosť zaplatiť žalobcovi sumu 1.680,34 eur spolu s úrokom z omeškania vo výške 5 % ročne zo sumy 2.343,43 eur od 25.07.2020 do 28.04.2023 a s úrokom z omeškania vo výške 5 % ročne zo sumy 1.680,34 eur od 29.04.2023 do zaplatenia, a to do troch dní od právoplatnosti rozsudku (výrok I.) a vo zvyšku žalobu zamietol (výrok II.). Žalobcovi uložil povinnosť nahradiť žalovanej trovy konania v rozsahu 9,62 %, pričom o výške tejto náhrady bude rozhodnuté samostatným uznesením (výrok III.). 2. V odôvodnení rozhodnutia súd prvej inštancie uviedol, že žalobca sa domáhal zaplatenia sumy 3.718,76 eur spolu s úrokom z omeškania vo výške 5 % ročne zo sumy 3.718,76 eur od 12.07.2020 do zaplatenia. Dňa 21.05.2020 bola spol. E. PZ s.r.o. (ďalej len „poškodený“) spôsobená škoda na motorovom vozidle C. M., X.: F Škodu zavinil vodič motorového vozidla N., X.: F na ktoré bolo uzatvorené povinné zmluvné poistenie u žalovanej. Účastníci škodovej udalosti spísali záznam o nehode, v ktorom si škodca priznal svoju vinu. Žalovaná poskytla náhradu škody v celkovej výške 1.320,26 eur (791,98 eur + 528,28 eur). Škodu žalovaná likvidovala ako totálnu, s čím žalobca nesúhlasil, avšak žalovaná trvala na svojom stanovisku. Znalec K.. T. V. určil skutočnú škodu na vozidle v sume 5.989 eur. Od tejto sumy odpočítal žalobca sumu 1.000,- eur za odpredaj vraku vozidla, sumu 1.320,26 eur predstavujúcu poskytnutú náhradu škody žalovanou a pripočítal sumu 49,99 eur za kalkuláciu autorizovaného servisu. Výslednú sumu 3.718,76 eur uplatnil voči žalovanej titulom doplatku za skutočnú škodu na poškodenom vozidle. Aktívnu vecnú legitimáciu odvodzoval od zmluvy o postúpení pohľadávky zo 16.08.2020. Nesúhlasil s postupom žalovanej, ktorá odpočítala DPH.
3. Žalovaná potvrdila, že na vozidle poškodeného došlo k vzniku škody, ktorú zavinil vodič motorového vozidla povinne zmluvne poisteného u žalovanej. Škodová udalosť bola riadne nahlásená. V priebehu likvidácie s ohľadom na vysoké náklady na opravu a všeobecnú hodnotu poškodeného motorového vozidla ku dňu nehody označila škodu na vozidle za totálnu. Dňa 09.07.2020 oznámila poškodenému možnosť odpredaja zvyškov motorového vozidla s tým, že prieskumom trhu bola určená hodnota predajných zvyškov vozidla na sumu 2.425,- eur s DPH; náhradu škody poskytla bez DPH, pretože poškodený bol platcom DPH. Nesúhlasila s uplatnenou sumou 3.718,76 eur. Namietla nedostatok aktívnej vecnej legitimácie žalobcu, pretože pohľadávka bola na žalobcu postúpená len vo výške 3.608,77 eur. Nestotožnila sa so záverom znaleckého posudku vypracovaného znalcom K.. T. V., ktorý určil všeobecnú hodnotu motorového vozidla ku dňu škodovej udalosti na sumu 5.989,eur s DPH (4.990,83 eur bez DPH). Žalovaná túto hodnotu určila na sumu 3.349,41 eur bez DPH. Podľa žalovanej znalec K.. T. V. nesprávne uviedol počet držiteľov vozidla, nesprávne uviedol spôsob prevádzky vozidla, a teda nesprávne určil konštanty kX a k4. Hodnota vraku bola žalovanou určená na 2.425 eur s DPH (2.020,83 eur bez DPH). Za túto cenu bolo možné vrak odpredať, pričom cena bola za dodržania podmienok garantovaná. Nestotožnila sa preto s tým, že vrak vozidla bol odpredaný za 1.000,- eur. Napokon namietala potrebu vypracovania kalkulácie vo výške 49,99 eur. Žalovaná predložila znalecký posudok č. 34/2023 vypracovaný E. L s. r. o., ktorý určuje vyššiu hodnotu poškodeného motorového vozidla, než z akej vychádzala a pripustila možnosť doplatku z jej strany. Trvala na tvrdení, že je nutné odpočítať DPH, pretože poškodený je platcom DPH. Nesúhlasila s vyjadrením žalobcu, že mu nebola zaslaná ponuka na odpredaj vraku, pretože táto mu bola doručovaná spolu s oznámením o poistnom plnení. Dňa 03.07.2020 bol žalobca informovaný, že prebieha oceňovanie zvyškov vozidla na aukcii. List s možnosťou odpredaja vraku bol žalobcovi zaslaný 09.07.2020. Odpredaj vraku za nižšiu sumu zo strany žalobcu nemôže ísť na ťarchu žalovanej. Okrem znaleckého posudku súdu predložila aj vyjadrenie W. banky L., stanovisko základu pre výpočet poistného plnenia pri totálnej škode na motorovom vozidle, elektronickú komunikáciu, oznámenie o totálnej škode z 09.07.2020, oznámenie o poistnom plnení z 09.07.2020. 4. Na základe zisteného skutkového stavu súd prvej inštancie uviedol, že strany sporu neurobili spornými skutkové okolnosti vedúce ku vzniku skutočnej škody na strane poškodeného v dôsledku škodovej udalosti zavinenej motorovým vozidlom poisteným u žalovanej na základe zmluvy o povinnom zmluvnom poistení zodpovednosti za škodu spôsobenú prevádzkou motorového vozidla. Spornosť spočívala v tom, či žalovaná postupovala správne, keď znížila požadovanú náhradu škody. Spornou bola aj aktívna vecná legitimácia žalobcu. 5. Súd prvej inštancie vec právne posúdil podľa § 442 ods. 1, § 517 ods. 2, § 524 ods. 1 a 2 Občianskeho zákonníka, podľa § 3 nariadenia vlády Slovenskej republiky č. 87/1995 Z. z. a podľa § 1 ods. 2, § 4 ods. 2 písm. b), § 4 ods. 4 zákona, § 11 ods. 7, § 15 ods. 1 zákona č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov (ďalej len „zákon o PZP“). 6. V prvom rade sa súd prvej inštancie sa zaoberal aktívnou vecnou legitimáciou žalobcu. Zmluva o postúpení pohľadávky zo 16.08.2020 má spôsobilý predmet postúpenia, účastníci zmluvy v nej sú riadne označení; postúpená pohľadávka je jednoznačne identifikovateľná; predmet zmluvy je riadne určený. Z obsahu zmluvy vyplýva prejav vôle zmluvných strán. Išlo teda o platný právny úkon a práve touto zmluvou žalobca preukázal svoju aktívnu vecnú legitimáciu, ale len v sume 3.608,77 eur. Žalobca v žalobe uviedol, že žiada, aby súd uložil žalovanej zaplatiť mu sumu 3.718,76 eur, hoci nárok na náhradu škody, ktorý bol predmetom postúpenia, je v sume 3.608,77 eur. Žalobca tak celkom zjavne nemá aktívnu vecnú legitimáciu v časti o zaplatenie sumy 109,99 eur spolu s úrokom z omeškania vo výške 5 % ročne zo sumy 109,99 eur od 12.07.2020 do zaplatenia, pretože v tomto rozsahu nárok poškodeného na náhradu škody na žalobcu neprešiel. Súd prvej inštancie v tomto rozsahu žalobu žalobcu zamietol. 7. Pod skutočnou škodou treba rozumieť majetkovú ujmu spočívajúcu v zmenšení majetkového stavu poškodeného a predstavujúcu majetkové hodnoty, ktoré by bolo nutné vynaložiť na uvedenie do pôvodného stavu. Ide v podstate o rozdiel v hodnote poškodeného majetku pred spôsobením škody a po spôsobení škody na majetku. Poškodený má teda v prvom rade právo na náhradu škody zodpovedajúcu rozdielu medzi obvyklou cenou veci pred poškodením a obvyklou cenou veci v stave po poškodení. Ak sa rozhodne pre opravu, zakladá mu to právo výberu požadovať náhradu škody vyčíslenú druhým spôsobom, totiž hodnotou opravy. V tomto smere súd prvej inštancie poukazuje na oznámenie
žalovanej o totálnej škode ku škodovej udalosti číslo XXXXXXXXXX z 01.07.2020, v ktorom žalovaná poškodenému uviedla, že škodu na motorovom vozidle vyhlásila za totálnu škodu - neekonomickú opravu. Poškodený uvedené akceptoval a vozidlo si nenechal opraviť. Akékoľvek námietky strán sporu v tomto smere sú preto irelevantné. Podstatný pre tento spor je potom fakt, že vozidlo opravené nebolo, a teda výšku škody je potrebné určiť ako rozdiel medzi obvyklou cenou veci pred poškodením a obvyklou cenou veci v stave po poškodení. Je potrebné zdôrazniť, že žalovaná nemôže poškodenému vnútiť, ako má naložiť s motorovým vozidlom. Pre tento spor sú nepodstatné úvahy o tom, či vozidlo bolo možné opraviť a či momentálne je alebo nie je pojazdné. Podstatným je fakt, že vozidlo poškodené bolo, poškodený má nárok na náhradu škody zo systému povinného zmluvného poistenia a výšku škody požaduje ako rozdiel medzi obvyklou cenou veci pred poškodením a obvyklou cenou veci v stave po poškodení. Tento spôsob poškodený zvolil práve s ohľadom na stanovisko žalovanej, ktorá škodu vyhlásila za totálnu. 8. V zmysle uvedeného skutočnou škodou v danom spore potom nie je suma 49,99 eur za vytvorenie predbežnej kalkulácie, ktorú vytvorila C. C. J. SK s. r. o. Spomenutá obchodná spoločnosť vystavila 15.06.2020 faktúru č. XXXXXXXX poškodenému a znejúcu na sumu 49,99 eur, ktorú poškodený uhradil 15.06.2020. Táto faktúra by mala pre spor význam len vtedy, keby si poškodený nechal motorové vozidlo opraviť. Poškodený ale akceptoval záver žalovanej o totálnej škode, a preto je tento náklad vynaložený neúčelne. Zo systému povinného zmluvného poistenia sa nehradí akákoľvek škoda, ale len uplatnené a preukázané nároky na náhradu škody vzniknutej poškodením, zničením, odcudzením alebo stratou veci. Predbežná kalkulácia, ktorá nemá pre spor relevanciu, takýmto nárok rozhodne nie je. Súd prvej inštancie teda žalobu v časti o zaplatenie sumy 49,99 eur spolu s úrokom z omeškania vo výške 5 % ročne zo sumy 49,99 eur od 12.07.2020 do zaplatenia zamietol. Zároveň v tejto časti podľa názoru súdu nemá žalobca aktívnu vecnú legitimáciu, pretože zo zmluvy o postúpení pohľadávok zo 16.08.2020 nemožno vyvodiť, že predmetom postúpenia bola aj táto suma. 9. Smerodajné pre rozhodnutie sporu bolo ďalej vyriešenie otázky, či náhrada škody zahŕňa aj DPH. Súd prvej inštancie nie je viazaný stanoviskom W. banky L. z 15.07.2020 a ani stanoviskom V. L. E., k. s., že náhrada škody DPH nezahŕňa, ak ide o platcu DPH, ktorý si uplatnil nárok na odpočet DPH. V tejto otázke poukázal na rozhodovaciu prax Krajského súdu v Bratislave, ktorý v rozsudkoch sp. zn. 1Cob/156/2019 z 21.05.2020 a sp. zn. 3Cob/192/2018 zo 06.03.2019 konštatoval, že v prípade totálnej škody poskytnutá náhrada škody má zahŕňať aj DPH. Samotná skutočnosť, že poškodený je platcom DPH, neznamená, že mu v súvislosti so zničením vozidla vznikol nárok na jej odpočet. Takáto možnosť by prichádzala do úvahy iba pri poškodení vozidla, t.j. ak dôjde k vystaveniu faktúry zo strany servisu za opravu vozidla. V prípade zničenia motorového vozidla (totálnej škody) niet osoby, voči ktorej by si poškodený mohol DPH odpočítať. Podľa § 2 písm. g) vyhlášky č. 492/2004 Z. z. o stanovení všeobecnej hodnoty majetku, vyhláška predpokladá zahrnutie DPH do celkovej hodnoty motorového vozidla, preto nie je dôvod, aby žalovaná túto skutočnosť rozporovala a odmietla žalobcovi nahradiť poskytnuté plnenie v celom rozsahu (aj v rátane DPH). Súd prvej inštancie sa teda nestotožnil s obranou žalovanej, podľa ktorej vzhľadom na to, že poškodený bol v čase škodovej udalosti platcom DPH, skutočnou škodou by mala byť všeobecná hodnota vozidla bez DPH. Súd dospel k záveru, že poskytnuté plnenie v rámci likvidácie poistnej udalosti ako totálnej škody nepredstavuje plnenie, z ktorého by vznikol poškodenému nárok uplatniť si odpočet DPH voči správcovi dane tak, ako je to napr. v prípade parciálnej škody na vozidle, ktorú predstavujú vynaložené náklady na opravu predmetnej veci a ktoré je možné chápať ako tovary a služby ktoré môžu byť predmetom DPH podľa § 2 ods. 1 zákona č. 222/2004 Z. z. o dani z pridanej hodnoty. Na túto skutočnosť nemá vplyv ani to, či si poškodený pri zadovážení predmetného vozidla odpočet dane z pridanej hodnoty uplatnil. V súlade s rozhodovacou praxou odvolacieho súdu dospel k záveru, že odpočet DPH v prípade náhrady škody je zo strany žalovanej nedôvodný a súd prvej inštancie bude vychádzať z peňažných súm vrátane DPH. 10. Následne bolo potrebné zohľadniť náhradu škody, ktorú žalovaná žalobcovi poskytla. Oznámením o poistnom plnení z 29.06.2020 žalovaná poškodenému poskytla preddavok v sume 791,98 eur. Z uvedenej sumy vychádzal aj sám žalobca v žalobe. Žalobca ale opomenul, že k tejto sume je potrebné pripočítať aj sumu 41,35 eur, ktorú žalovaná tiež priznala, ale ju preúčtovala na dlžné poistné. Suma poskytnutá žalovanou na základe oznámenia o poistnom plnení z 29.06.2020 je preto spolu 833,33 eur, čo uviedla napokon aj žalovaná vo svojom vyjadrení zo 16.09.2024. Žaloba je preto v tejto nezohľadnenej časti nedôvodná a súd prvej inštancie ju zamietol spolu s jej príslušenstvom.
11. Na základe oznámenia o poistnom plnení z 10.07.2020 poskytla žalovaná poškodenému náhradu škody v sume 528,25 eur, čo rovnako žalobca potvrdil v žalobe. V tomto smere platí § 186 ods. 2 CSP, podľa ktorého súd vychádza zo zhodných tvrdení strán, ak neexistuje dôvodná pochybnosť o ich pravdivosti. Oznámením o poistnom plnení z 28.04.2023 žalovaná poskytla náhradu škody v sume 663,09 eur a žalobca na pojednávaní konanom 17.05.2023 potvrdil prijatie uvedenej sumy. Namietal, že nevie na čo uvedenú sumu zarátať, pretože to žalovaná neuviedla. Zo spomenutého oznámenia o poistnom plnení z 28.04.2023 vyplýva, že poskytnutú sumu plnila žalovaná na istinu, keďže v oznámení o poistnom plnení sa žiadne úroky z omeškania nespomínajú. Zároveň platí § 566 ods. 2 Občianskeho zákonníka, ktorý ustanovuje, že pri čiastočnom plnení peňažného dlhu sa plnenie dlžníka započítava najprv na istinu a potom na úroky, ak dlžník neučí inak; žalovaná inak neurčila, a preto sa jej plnenie započítava na istinu. No a napokon oznámením o poistnom plnení z 03.05.2023 žalovaná poskytla náhradu škody v sume 33,- eur, ktorá predstavuje náklady na zaobstaranie vozidla. Z tejto sumy súd prvej inštancie vychádzať nemôže, t. j. nemôže ju zohľadniť, pretože žalobca takéto plnenie nepožadoval. Toto plnenie má podklad v oznámení o totálnej škode ku škodovej udalosti číslo XXXXXXXXXX z 01.07.2020, v ktorom žalovaná poškodenému oznámila, že v prípade uplatnenia a preukázania nároku z povinného zmluvného poistenia zodpovednosti za škodu spôsobenú prevádzkou motorového vozidla bude žalovanou v rámci náhrady skutočnej škody priznaná čiastka na úhradu nákladov spojených so zaobstaraním iného motorového vozidla, a to 33,- eur za prihlásenie motorového vozidla a 33,- eur za zmenu EČV. Je pravdou, že žalovaná poskytla sumu 33,- eur aj v prípade oznámenia o poistnom plnení z 10.07.2020 a je zarátaná v sume 528,25 eur, ale toto súd prvej inštancie nemôže meniť, keďže ide o skutkové tvrdenie, na ktorom sa strany sporu zhodli a žalobca rovnako zo sumy 528,25 eur vychádzal (§ 186 ods. 2 CSP). Celková žalovanou poskytnutá náhrada škody relevantná pre vyriešenie tohto sporu je potom v sume 2.024,67 eur (833,33 eur + 528,25 eur + 663,09 eur). 12. Pri stanovení hodnoty zvyškov poškodeného motorového vozidla súd prvej inštancie poukázal na rozhodnutie Najvyššieho súdu Slovenskej republiky sp. zn. 3Cdo/234/2007 z 30.06.2008, v ktorom uviedol, že pri určení rozsahu náhrady škody v zmysle § 442 Občianskeho zákonníka nie je daný žiadny zákonný podklad pre zvýhodnenie buď poškodeného alebo škodcu. Rozsah náhrady škody je vždy závislý na objektívnych skutočnostiach. Z hľadiska určenia výšky škody spôsobenej na motorovom vozidle treba vziať na zreteľ, že zachované a nepoškodené zvyšky vozidla (súčasti a súčiastky poškodeného vozidla) majú objektívne vždy majetkovú hodnotu, pri určovaní výšky ktorej nie je rozhodujúci subjektívny aspekt (akým spôsobom je v individuálnom prípade ten - ktorý poškodený subjekt spôsobilý alebo schopný naložiť s touto hodnotou). Žalobca, ktorý má v tomto spore dôkazné bremeno preukazoval hodnotu zvyškov subjektívnym aspektom, teda kúpnopredajnou zmluvou, ktorá preukazuje ako bol poškodený schopný s použiteľnými zvyškami motorového vozidla naložiť (subjektívny aspekt). Žalobca predložil kúpnu zmluvu uzavretú 03.07.2020 medzi poškodeným a Y. V., v zmysle ktorej boli zvyšky motorového vozidla odpredané za sumu 1.000 eur. Poškodený na túto sumu vystavil 03.07.2020 faktúru č. 2020/08 a kupujúci ju uhradil. Uvedené vyplýva z predloženého vkladu hotovosti, podľa ktorého Y. V. ako vkladateľ vložil 04.07.2020 sumu 1.000 eur na účet poškodeného. Cena zvyškov uvedená v kúpnej zmluve ale v žiadnom prípade nepreukazuje ich objektívnu hodnotu - napr. že ide o výkupnú hodnotu týchto zvyškov u predajcu opotrebovaných náhradných dielov. Žalobca ale predložil aj doplnok č. 1 znaleckého posudku č. XXXXXXXXXXXX vypracovaného K.. T. V., podľa ktorého je všeobecná hodnota zvyškov 800 eur s DPH, teda suma nižšia než za ktorú boli zvyšky predané. Znalec vychádzal z ponuky T. K., s. r. o. z 22.05.2020, ktorá ponúkla sumu 800 eur s DPH, z ponuky S. - CD F., s. r. o. z 21.05.2020, ktorá ponúkla sumu 700 eur s DPH a z ponuky E. F. - Y., s. r. o. z 21.05.2020, ktorá ponúkla sumu 750 eur s DPH, pričom zohľadnil najvýhodnejšiu ponuku. Súdu boli spomenuté ponuky aj predložené. Všetky ponuky sú zo strany dotknutých subjektov opečiatkované, podpísané a je v nich uvedené, že suma za zvyšky motorového vozidla je určená na základe obhliadky. Žalobca preto uniesol dôkazné bremeno, keď hodnotu zvyškov odvodil od subjektívneho aspektu naloženia s nimi a dostatočne preukázal, že táto je súladná aj s ich objektívnou hodnotou. 13. Žalovaná pri stanovení hodnoty zvyškov vychádzala zo sumy 2.425,- eur s DPH (2.020,83 eur bez DPH), ktorá bola určená ako výsledok internetovej aukcie (online burza). Z rovnakej sumy vychádzal aj znalec E. L s. r. o. v znaleckom posudku č. 34/2023 odvolávajúc sa na výsledok online burzy M. s. r. o. (ponukový list sp. zn. XXXXXXXXXX). Výherca aukcie známy nie je a nie sú známe ani ostatné ponuky.
Žalovaná súdu predložila aj výsledok online burzy E., kde je víťazná ponuka vo výške 1.380 eur s DPH a ďalšie ponuky sú s DPH 1.240 eur, 1.200 eur, 960 eur, 920 eur, 650 eur, 610 eur, 390 eur, 360 eur a 210 eur. Súdu bol predložený aj výsledok burzy Z. s víťaznou ponukou 2.221 eur s DPH, pričom ďalšie ponuky sú s DPH 2.146 eur, 2.145 eur, 1.601 eur, 1.055 eur, 333 eur, 222 eur, 100 eur, 5 eur a 1 euro. 14. Súd prvej inštancie sa v súlade s rozhodnutím Najvyššieho súdu SR sp. zn. 3Cdo/234/2007 z 30.06.2008 priklonil k znaleckému posudku č. XXXXXXXXXXXX vypracovanému K.. T. V. v znení jeho doplnku č. 1, ktorý považoval za presvedčivejší. Znalec zohľadnil pri určení hodnoty zvyškov vyjadrenia troch subjektov, ktoré auto obhliadli a nimi uvádzaná suma, ktorú za zvyšky ponúkajú je v rozmedzí 700 eur až 800 eur. Sumu 800,- eur preto považoval za objektívnu hodnotu zvyškov motorového vozidla. Žalovaná a znalec E. L s. r. o. vzali do úvahy len najvyššiu ponuku z online burzy, čo však predstavuje subjektívny aspekt ako vie žalovaná naložiť zo zvyškami. Suma z online burzy navyše platí len vtedy, ak vozidlo bude v stave, ktorý sa zhoduje s popisom poškodenia a fotodokumentáciou. Táto víťazná ponuka z online burzy tak nie je určená na základe fyzickej obhliadky záujemcu, ako to bolo v prípade vyjadrení zabezpečených poškodeným. Žalovaná a znalec E. L s. r. o. vôbec nezohľadňujú ďalšie ponuky z online burzy, kde najnižšia suma je 1 euro. Žalovaná a rovnako znalec E. L s. r. o. tak nevychádzajú z objektívnej majetkovej hodnoty zvyškov motorového vozidla, ale čisto zo subjektívneho aspektu - najvyššej víťaznej ponuky na online burze. Súd prvej inštancie preto vychádzal z objektívnej hodnoty zvyškov vozidla v sume 800 eur určenej znaleckým posudkom č. XXXXXXXXXXXX vypracovaným K.. T. V. v znení jeho doplnku č. 1 a keďže je táto suma nižšia než hodnota, za ktorú poškodené motorové vozidlo odpredal žalobca, pre rozhodnutie sporu je potom smerodajná práve suma uvádzaná žalobcom ako hodnota zvyškov motorového vozidla 1.000 eur. 15. Napokon bolo potrebné určiť všeobecnú hodnotu motorového vozidla pred poškodením. Žalobca vychádzal zo sumy 5.989,- eur s DPH, ktorá bola určená znaleckým posudkom č. XXXXXXXXXXXX vypracovaným K. a následne bola v doplnku č. 1 znaleckého posudku č. XXXXXXXXXXXX znížená na 5.452,- eur s DPH. Žalovaná vychádzala podľa oznámenia o poistnom plnení z 10.07.2020 zo sumy 3.349,41 eur bez DPH (4.019,29 eur s DPH), čo následne v oznámení o poistnom plnení z 28.04.2023 zmenila na sumu 4.012,50 eur bez DPH (4.815 eur s DPH), pretože zohľadnila závery znaleckého posudku E. L s. r. o. č. 34/2023. 16. V zmysle vyhlášky Ministerstva spravodlivosti Slovenskej republiky č. 492/2004 o stanovení všeobecnej hodnoty majetku (ďalej len „vyhláška“) je všeobecná hodnota vozidla hodnotou vozidla v danom mieste a čase v eurách, pri ktorej stanovení sú okrem vplyvu opotrebenia zahrnuté aj vplyvy trhu (predajnosť typu vozidla). Vyjadruje hodnotu vozidla pri jeho predaji obvyklým spôsobom na voľnom trhu k rozhodnému dátumu. Je súčinom technickej hodnoty vozidla (TH) s koeficientom predajnosti (kP). Technická hodnota vozidla bola K.. T. V. v znaleckom posudku č. XXXXXXXXXXXX v znení jeho doplnku č. 1 určená na sumu 3.839,10 eur a E. L s. r. o. ju určil v znaleckom posudku č. 34/2023 na sumu 3.922 eur, teda pre žalobcu priaznivejšie. Druhou veličinou vo vzorci je koeficient predajnosti vozidla - kP vyjadruje predajnosť hodnoteného vozidla k rozhodnému dátumu. V zmysle vyhlášky je súčinom koeficientu platnosti kontroly technického stavu vozidla, koeficientu poškodenia vozidla haváriou, koeficientu počtu držiteľov vozidla, koeficientu spôsobu prevádzky vozidla a koeficientu dopytu trhu. Kp = k1 . k2. k3. k4 . k5, keď k1 je koeficient platnosti kontroly technického stavu vozidla, k2 je koeficient poškodenia vozidla haváriou, k3 je koeficient počtu držiteľov vozidla, k4 je koeficient spôsobu prevádzky vozidla, k5 je koeficient dopytu trhu. Znalci v znaleckých posudkoch sa zhodli na koeficientoch k1 až k4. Rozdielny bol jedine koeficient k5 (koeficient dopytu trhu), ktorý znalec K.. T. V. určil na hodnotu 1,4237 a znalec E. L s. r. o. na hodnotu 1,2276. Z doteraz uvedeného vyplýva, že rozdielnosť (rôzna suma všeobecnej hodnoty motorového vozidla) v znaleckých posudkoch je daná odlišným určením hodnoty koeficientu k5. 17. Koeficient dopytu trhu - k5 vyjadruje pomer medzi priemernou predajnou cenou predmetného typu vozidla na voľnom trhu v porovnaní s jeho priemernou technickou hodnotou (TH) k rozhodnému dátumu. Predovšetkým určenie tejto veličiny malo za následok rozdielne všeobecné hodnoty motorového vozidla. Koeficient k5 je ovplyvnený predovšetkým použitými vzorkami trhu. Je dôležité upozorniť na to, že K.. T. V. nepredložil vo svojom znaleckom posudku kompletné inzeráty porovnateľných vozidiel. Zároveň nie je úlohou súdu prepočítavať koeficient k5 a vyvodzovať z toho (ne)správnosť znaleckých zistení. Súd sa preto zameral na výber jednotlivých vzoriek porovnateľných vozidiel a ako presvedčivejší určil znalecký posudok E. L s. r. o. predložený zo strany žalovanej. Vyhláška vyžaduje, aby znalec
pri výpočte koeficientu dopytu trhu vychádzal z reálnych predajných cien porovnateľných ojazdených vozidiel rovnakého typu a porovnateľného technického stavu, ktoré zistí z inzertnej tlače, z inzertných portálov verejnej informačnej elektronickej siete Internet, z vlastného prieskumu trhu, prípadne z iných preskúmateľných a hodnoverných zdrojov. Pri vzorkách použitých znalcom E. L s. r. o. je zrejmá výbava porovnávaných motorových vozidiel. Zo znaleckého posudku K.. T. V. nie je zrejmé akú výbavu majú motorové vozidla použité ako vzorky. Výbava motorového vozidla má vplyv na určenie všeobecnej hodnoty vozidla. Znalec E. L s. r. o. v znaleckom posudku ku koeficientu k5 uviedol, že „Koeficient dopytu trhu bol stanovený na základe zistenia konkrétnych ponukových cien vozidiel daného a porovnateľného typu a porovnateľného technického stavu využitím histórie inzerátov oceňovacieho softvéru Z. GT. Vzorky ponukových cien vozidiel daného a porovnateľného typu k rozhodnému dátumu z inzertnej tlače - časopis S. E. F. nebolo možné pri výpočte koeficientu dopytu trhu ks použit' z dôvodu nedostatočného zadefinovania výbavy ponúkaných vozidiel, nakoľko táto má vplyv na všeobecnú hodnotu vozidla. Jednotlivé vzorky inzerátov z internetových inzertných portálov www.autobazar.sk <http://www.autobazar.sk>, www.típcars.cz a www.mobile.de <http://www.mobile.de> použité pri výpočte koeficientu dopytu trhu k5 sú uvedené v pomocnej tabuľke výpočtu koeficientu dopytu trhu k5 a sú predmetom prílohy č. 7 znaleckého posudku (vzorka č. 1 až vzorka č. 8). Pre výpočet koeficientu dopytu trhu k~ boli použité len vzorky inzerátov, ktoré bolo možné jednoznačne identifikovať na základe VIN (výrobného čísla vozidla) uvedeného v inzeráte prostredníctvom VIN dekodéru softvéru L. U. S.. Na základe takto vykonanej presnej identifikácie jednotlivých vzoriek vozidiel bola určená ich výbava, na základe ktorej bola pomocou cenníkov softvéru Z. GT určená ich východiská hodnota v štandardnej výbave a zároveň hodnota mimoriadnej výbavy (viď pomocná tabuľka výpočtu koeficientu dopytu trhu k5. Vo výpočte koeficientu dopytu trhu k5 bol ako vzorka č. 9 použitý výpočet hodnoty vozidla softvérom Z. GT - viď príloha č. 6 znaleckého posudku. Pri výpočte koeficientu dopytu trhu k5 bola teda použitá metodika, pomocou ktorej je možné vypočítaný koeficient dopytu trhu k5 na základe skutočnej výbavy vozidla v inzeráte, t.j. na základe jeho skutočnej obstarávacej ceny, čím nedochádza ku chybe vo výpočte - umelému zníženiu, resp. zvýšeniu všeobecnej hodnoty vozidla kvôli použitiu predajnej vzorky (ponuky) s inou výbavou, akou je vybavené ohodnocované (posudzované) vozidlo. Uvedená metodika spočíva v tom, že pre každú vzorku predajnej ceny, (ponuky) vozidla rovnakého typu a porovnateľného technického stavu je v zásade vykonaný výpočet jeho technickej hodnoty a vzhľadom k tomu, že jeho predajná cena (všeobecná hodnota) je známa, je na základe tejto skutočnosti vypočítaný koeficient dopytu trhu IG pre predmetnú vzorku. Táto metodika tiež umožňuje korekcie (zrážky, resp. prirážky) východiskovej hodnoty vozidla, technického stavu vozidla a predajnej ceny. Napriek ,skutočnosti, že inzeráty publikované na internetových inzertných portáloch sú len ponuky na predaj vozidiel, nie ceny, za ktoré boli predaje vozidiel v skutočnosti realizované (v praxi je bežné dosiahnutie zľavy z publikovaných ponukových cien uvedených v inzerátoch), nebola vo výpočte koeficientu dopytu trhu k5 uplatnená korekcia , na predajnú cenu vozidiel uvedených v inzeráte pre zohľadnenie reálnej, predajnej ceny vozidiel. História inzerátov vysvetľujúca danú problematiku pre vzorku č. 1 a vzorku č. 3 je uvedená na konci prílohy č. 7 znaleckého posudku - vzorka č. 1 (inzerát) bola publikovaná na internetových inzertných portáloch od 14.02.2020 za ponukovú cenu 4.390 eur až do 23.01.2021 za ponukovú cenu 3.890 eur; t.j. cca 11 mesiacov; inzerát pre vzorku č. 3 bol publikovaný od 05.10.2020 do 13.01.2021 za ponukovú cenu 4.920 eur.“ Ide o jednoznačne presvedčivejší záver znalca ku koeficientu k5 v spojení s uvedením kompletných inzerátov porovnávaných vozidiel než len strohé konštatovanie K.. T. V. o tom, že koeficient dopytu trhu zistil na internete 17.06.2020 s tým, že na európskom trhu sú v ponuke porovnateľné vozidlá roku výroby 2014 s výkonom motora 52kW za priemernú predajnú cenu 6.528,25 eur s DPH. Ako súd prvej inštancie uviedol znalec K. nedoložil kompletné inzeráty vozidiel, z ktorých vychádzal, ale len ich náhľad. Nie je teda zrejmá výbava týchto vozidiel, čo robí posudok tohto znalca menej presvedčivým oproti posudku E. L s. r. o. 18. Žalovaná svojimi listinnými dôkazmi účinne poprela všeobecnú hodnotu poškodeného motorového vozidla tvrdenú žalobcom, a tak bolo na žalobcovi, aby v tomto smere uniesol dôkazné bremeno. V tejto otázke žalobca neuniesol dôkazné bremeno, resp. predložil súdu znalecký posudok, ktorý vyhodnotil v porovnaní so znaleckým posudkom predloženým žalovanou ako menej presvedčivý. 19. V nadväznosti na uvedené možno uzavrieť, že žalobca požadoval od žalovanej zaplatenie sumy 3.718,76 eur (bod 1. tohto rozsudku). Súd prvej inštancie žalobu zamietol v sume 109,99 eur s príslušenstvom, pretože v zmysle zmluvy o postúpení pohľadávky v tomto rozsahu nárok poškodeného na žalobcu neprešiel, t. j. žalobca v tejto časti nemá aktívnu vecnú legitimáciu. Ďalej zamietol žalobu aj v časti 49,99 eur s príslušenstvom, pretože ani tento nárok na žalobcu v zmysle
zmluvy o postúpení pohľadávky neprešiel a navyše táto suma za vypracovanie predbežnej kalkulácie nepredstavuje skutočnú škodu; ďalej zamietol žalobu v časti o zaplatenie sumy 663,09 eur, pretože počas konania túto sumu žalovaná žalobcovi zaplatila. Napokon zamietol žalobu aj v časti, v ktorej došlo k nadhodnoteniu všeobecnej hodnoty motorového vozidla o 1.174,- eur, keď žalobca túto sumu tvrdil vo výške 5.989,- eur s DPH, avšak zo znaleckého posudku E. L s. r. o., ktorý vyhodnotil ako presvedčivejší, vyplynula všeobecná hodnota motorového vozidla vo výške 4.815 eur s DPH (5.989 eur - 4815 eur = 1.174 eur). Žalovaná je preto povinná zaplatiť žalobcovi sumu 1.680,34 eur (žalovaná suma 3.718,76 eur - 109,99 eur - 49,99 eur - 663,09 eur - 1.174 eur - 41,35 eur; ide o žalobcom nezohľadnenú sumu, ktorú žalovaná tiež hradila, ale ju započítala na dlžné poistné). Žalobca má právo na náhradu škody zodpovedajúcu rozdielu medzi obvyklou cenou veci pred poškodením a obvyklou cenou veci v stave po poškodení, čo v danom spore je ustálené na 4.815 eur - 1.000 eur = 3.815 eur - to čo žalovaná už plnila - 2.024,67 eur = 1.790,33 eur - 109,99 eur (nárok, ktorý na žalobcu neprešiel) = 1.680,34 eur. 20. Čo sa týka úrokov z omeškania, žalovaná ukončila šetrenie poistnej udalosti dňa 09.07.2020 a v tento deň oznámila listom adresovaným poškodenému, že plniť v celom uplatnenom rozsahu nebude; žalovaná bola povinná poskytnúť plnenie do 15 dní od skončenia prešetrovania poistnej udalosti a keďže tak neurobila, je od 25.07.2020 v omeškaní s plnením ešte pôvodnej sumy 2.343,43 eur (sumu 663,09 eur žalovaná zaplatila až 28.04.2023). Pokiaľ žalobca žiadal úroky z omeškania od skoršieho dňa, je tento nárok nedôvodný a súd prvej inštancie ho zamietol a zaviazal žalovanú aj na zaplatenie úroku z omeškania žalobcovi v žalobcom požadovanej výške 5 % ročne zo sumy 2.343,43 eur od 25.07.2020 do 28.04.2023 (úhrada sumy 663,09 eur žalobcovi zo strany žalovanej vyplývajúca z oznámenia o poistnom plnení z 28.04.2023; žalobca úhradu potvrdil a iný dátum úhrady ani len netvrdil) a úroku z omeškania vo výške 5 % ročne zo sumy 1.680,34 eur od 29.04.2023 do zaplatenia. Súd prvej inštancie preto zaviazal žalovanú, aby zaplatila žalobcovi sumu 1.680,34 eur spolu s úrokom z omeškania vo výške 5 % ročne zo sumy 2.343,43 eur od 25.07.2020 do 28.04.2023 a s úrokom z omeškania vo výške 5 % ročne zo sumy 1.680,34 eur od 29.04.2023 do zaplatenia, a to do troch dní od právoplatnosti tohto rozsudku. Vo zvyšku žalobu žalobcu zamietol. 21. O nároku na náhradu trov konania rozhodol súd prvej inštancie v súlade s § 262 ods. 1 CSP v spojení s § 255 ods. 1 a 2 CSP, teda podľa zásady úspechu v spore. Žalobca mal v spore úspech v časti o zaplatenie istiny v sume 1.680,34 eur, čo k žalovanej istine 3.718,76 eur predstavuje úspech 45,19 %. Žalovaná mala úspech v zamietajúcej časti istiny v sume 2.038,42 eur, čo k žalovanej istine 3.718,76 eur predstavuje úspech 54,81 %. Čistý úspech žalovanej je potom 9,62 % (54,81 % - 45,19 %). Súd prvej inštancie priznal žalovanej nárok na náhradu trov konania voči žalobcovi v rozsahu 9,62%. O výške tejto náhrady bude rozhodnuté Okresným súdom Bratislava I samostatným uznesením po právoplatnosti rozsudku 22. Proti rozhodnutiu súdu prvej inštancie podala odvolanie žalovaná z dôvodov podľa § 365 ods. 1, písm. f) a h) CSP. V prvom rade uviedla, že súd prvej inštancie síce predmetu sporu venoval náležitú starostlivosť, vykonal stranami navrhované dôkazy (tie, ktoré nepripustil, v odôvodnení zdôvodnil), pre rozhodnutie vo veci zrealizoval náročné výpočty, resp. prepočty, ale aj napriek tomuto úsiliu má za to, že nárok žalobcu zo strany súdu prvej inštancie nebol správne právne posúdený. 23. Žalovaná istina vo výške 3.718,76 eur pozostávala zo žalovanou zrealizovaného odpočtu DPH pri poskytnutom plnení za totálnu škodu, žalovanou zrealizovaného odpočtu hodnoty zvyškov, rozdielu v stanovení VŠH medzi znaleckým posudkom žalobcu, vypracovanom znalcom K. a znaleckým posudkom žalovaného, vypracovaným znalcom E. 24. Z odôvodnenia rozsudku súdu prvej inštancie vyplýva, že konajúci súd sa nestotožnil s právnou argumentáciou žalovanej ohľadne odpočtu DPH pri totálnej škode a odpočtu hodnoty zvyškov, a preto v tejto časti žalovanú zaviazal k plneniu. Naopak pri stanovení VŠH sa s argumentáciou žalovanej ako aj ňou predloženým znaleckým posudkom stotožnil a v ďalšom vychádzal z údajov, stanovených týmto znaleckým posudkom. 25. Pre orientáciu vo výpočtoch sa prvotne žalovaná vyjadrila k odpočtu hodnoty zvyškov. Na základe Online burzy stanovila hodnotu zvyškov na 2.425,- eur; vrak poškodeného vozidla bol ale poškodeným predaný za 1.000,- eur na základe kúpnej zmluvy. Prvoinštančný súd sa stotožnil s argumentáciou žalobcu a vraku priznal hodnotu vo výške 1.000,- eur. Preto zaviazal žalovanú v časti zvyškov (ktoré boli prvotne žalovanou od plnenia odpočítané vo výške 2.425,- eur) na doplatok za hodnotu zvyškov vo
výške 1.425,- eur. Na základe uvedeného potom zo súdom priznanej istiny 1.680,34 eur prislúcha na odpočet DPH plnenie vo výške 255,34 eur (1.680,34 - 1.425,- eur). Žalovaná teda podáva odvolanie proti súdom priznanej istine v časti vo výške 1.680,34 eur. 26. Žalovaná sa nestotožňuje s právnym názorom súdu prvej inštancie, ktorý vraku motorového vozidla zn. C. M. s X.: F priznal hodnotu zvyškov vo výške 1.000,- eur. Motorové vozidlo bolo opravené a opätovne vrátené do prevádzky, čo žalovaná doložila dôkazmi o trvaní poistného vzťahu z PZP. Kúpna zmluva, uzavretá dňa 03.07.2020 medzi poškodeným - spoločnosťou E. PZ s.r.o., Q. XX, XXX XX F., IČO: 36 276 727 ako predávajúcim a Y. V., S. XX, XXX XX F. ako kupujúcim na kúpu havarovaného vozidla zn. C. M. s X.: F za kúpnu cenu vo výške 1.000,- eur bola podpísaná a predložená účelovo. Na základe uvedenej kúpnej zmluvy nedošlo k žiadnemu prepisu motorového vozidla na dopravnom inšpektoráte z predávajúceho na kupujúceho, v osvedčení o evidencii vozidla nebol ku dňu 03.07.2020 zaznamenaný žiadny prepis vozidla na nového majiteľa. Z predložených dokladov jednoznačne vyplýva, že vozidlo bolo naďalej vo vlastníctve poškodeného, bolo za neho platené povinné zmluvné poistenie a až dňa 09.07.2021 došlo k predaju vozidla novému majiteľovi, ktorý si ho opätovne poistil u žalovaného a následne dňa 29.11.2022 opätovne predal novému majiteľovi. Motorové vozidlo zn. C. M. s X.: F je stále v prevádzke. Počas vedenia súdneho konania žalovaná spochybňovala kúpnu zmluvu a poukazovala na jej účelovosť. Predaj motorového vozidla nie je ako predaj inej hnuteľnej veci. K oprávnenej držbe predávaného vozidla (a to aj bez ohľadu na skutočnosť, že sa jedná o vrak, lebo aj k samotnému zošrotovaniu vraku je potrebné predložiť doklad k oprávnenej držbe) je potrebné okrem podpisu kúpnej zmluvy zabezpečiť aj prepis vozidla na dopravnom inšpektoráte, čo v praxi znamená, že pôvodný majiteľ sa z evidencie vozidiel odhlási a nový majiteľ sa prihlási, t.j. zapíše sa do osvedčenia o evidencii vozidiel. Táto „procedúra“ nebola pri kúpnej zmluve z 03.07.2020 dodržaná, tzn. že k zmene majiteľa na základe kúpnej zmluvy z 03.07.2020 vôbec nedošlo. Na základe vyššie uvedeného z pohľadu žalovaného predložená kúpna zmluva bez ďalších právnych úkonov nebola spôsobilá privodiť zmenu majiteľa motorového vozidla a kúpna cena tam uvedená bola len fiktívna, aj keď vychádzala z ponuky servisov, doložených žalobcom, ktoré by havarované vozidlo v približnej cene odkúpili. Žalovaná poukazovala na skutočnosť, že podľa výhercu Online burzy bolo možné vrak vozidla odpredať za 2.425,- eur, preto je pochopiteľné, že servisy, ktoré doložil žalobca, ponúkali za vrak (ktorého hodnota podľa výhercu Online burzy bola 2.425,- eur) sumu 700 - 800,- eur. 27. Nestotožňuje sa ani s argumentáciou súdu prvej inštancie ohľadom skutočnosti, že žalovaná je povinná doplatiť odpočítanú DPH pri poskytnutom plnení za náhradu škody - totálnu škodu na motorovom vozidle zn. C. V odôvodnení rozsudku sa súd prvej inštancie odvolával na rozsudky Krajského súdu v Bratislave, č.k. 1Cob/156/2019 zo dňa 21.05.2020 a č.k. 3Cob/192/2018 zo dňa 06.03.2019. Oba rozsudky prejednávali postihové právo, ktoré v zmysle § 813 Občianskeho zákonníka prešlo výplatou havarijného poistenia z poškodeného na havarijnú poisťovňu, ktorá si následne voči povinne zmluvnej poisťovni škodcu uplatnila u tejto poisťovni nárok na výplatu poskytnutého plnenia. Skutočnosť, že havarijná poisťovňa vyplatila pri totálnej škode poškodenému, ktorý bol platcom DPH, poistné plnenie aj s DPH, vyplývala z poistných podmienok medzi havarijnou poisťovňou a havarijné poisteným, t.j. na výplatu DPH pri poskytnutí poistného plnenia poistenému, ktorý je platcom DPH, nevzniká automaticky nárok, ak táto skutočnosť nie je výslovne dojednaná v poistnej zmluve. Žalovaná v priebehu súdneho konania poukazovala na skutočnosť, že nie je možné žalobcovi, resp. právnemu predchodcovi žalobcu, ktorý je právnickou osobou, ktorá je evidovaná na daňovom úrade z dôvodu odvodu DPH, priznať úhradu DPH pri totálne zničenom vraku, za ktoré bola poškodenému poskytnutá náhrada škody. Tento spor je však vedený priamo medzi žalobcom (t.j. právnym predchodcom žalobcu) a žalovanou ako PZP poisťovňou škodcu, kedy žalobca nepreukázal, že by mu v otázke DPH vznikla škoda. Poškodené motorové vozidlo bolo v majetku poškodeného, t.j. právneho predchodcu žalobcu - právnickej osoby, ktorý ho používal pri svojej podnikateľskej činnosti a mal nárok na uplatnenie odpočtu DPH. Uvedené znamená, že poškodený si vozidlo zakúpi, uhradí spolu s kúpnou cenou aj DPH (DPH následne predávajúci odvedie v prospech štátu), vozidlo zavedie do svojho účtovníctva, na vozidlo si uplatňuje každoročné odpisy a uhradenú DPH následne žiada vrátiť späť od štátu. Ak poškodený o vrátenie DPH nepožiada, táto skutočnosť nemôže ísť na ťarchu žalovanej. Pri totálnej škode sa vypláca všeobecná hodnota vozidla ku dňu nehody v zmysle vyhl. č. 492/2004 Z.z., t.j. hodnota, akú malo vozidlo v deň nehody s ohľadom na rok výroby, počet najazdených kilometrov, počet držiteľov vozidla a pod. Jedná sa o hodnotu, za akú by si poškodený mohol zaobstarať na trhu
ojazdených vozidiel porovnateľné vozidlo. Ak sa kúpna cena na trhu s ojazdenými vozidlami uvádza s DPH, túto poškodený (ako právnická osoba, evidovaná na daňovom úrade ako platca DPH) doplatí zo svojho a následne si túto DPH môže uplatniť od štátu, ktorý jej ju preplatí. V tom je rozdiel medzi fyzickými osobami a právnickými osobami, platcami DPH. Nie je preto možné sa z pohľadu žalovaného stotožniť s argumentáciou súdu prvej inštancie, uvedenej v bode 34. rozsudku, kde sa uvádza, cit.: „V prípade zničenia motorového vozidla (totálnej škody) niet osoby, voči ktorej by si poškodený mohol DPH odpočítať.“ Poistenie ako také má slúžiť k tomu, aby si poistený mohol po poistnej udalosti zadovážiť predmet poistenia tak, ako ho mal pred poistnou udalosťou. Ak by poškodenému - platcovi DPH vyplatil pri totálnej škode plnenie spolu s DPH, ktoré si predtým poškodený - platca DPH uplatnil u štátu, išlo by na strane poškodeného - platcu DPH k bezdôvodnému obohateniu. Žalovaná je toho právneho názoru, že na základe vyššie uvedeného súd prvej inštancie nesprávne právne posúdil vec, v dôsledku čoho dospel k nesprávnym skutkovým zisteniam. Vzhľadom na uvedené žalovaná žiada, aby odvolací súd po preskúmaní celej veci napadnutý rozsudok zrušil podľa zákonného ustanovenia § 389 ods. 1) CSP a v súlade s § 391 ods. 1) CSP vrátil vec súdu prvej inštancie na ďalšie konanie. 28. K odvolaniu žalovanej sa žalobca nevyjadril. 29. Odvolací súd preskúmal vec v rozsahu a medziach dôvodov odvolania (§ 379, § 380 ods. 1 a § 378 ods. 1 CSP), bez nariadenia odvolacieho pojednávania (§ 385 ods. 1 CSP), keďže sa nejednalo o prípad, v ktorom by bolo potrebné zopakovať alebo doplniť dokazovanie, nariadenie pojednávania si nevyžadoval ani dôležitý verejný záujem a dospel k záveru, že odvolanie žalovanej nie je dôvodné. 30. Po oboznámení sa s obsahom spisu odvolací súd nezistil v postupe súdu prvej inštancie z hľadiska procesnoprávneho žiadne vady majúce za následok nesprávne rozhodnutie vo veci. Súd prvej inštancie vykonal vo veci dostatočné dokazovanie z hľadiska žalobcom uplatneného nároku a jeho výsledky aj náležite zhodnotil. Na skutkové zistenia aplikoval správne právne predpisy, z vykonaného dokazovania vyvodil správny právny záver a svoje rozhodnutie aj náležite odôvodil. V odôvodnení rozsudku sa súd prvej inštancie vysporiadal so všetkými okolnosťami, na ktorých založil svoje rozhodnutie, a ktoré boli pre posúdenie veci a rozhodnutie podstatné. V rozhodnutí sa zaoberal tvrdeniami sporových strán, vyhodnotil, ktoré nimi tvrdené skutočnosti mal za preukázané a ktoré nie, pričom všetky svoje závery riadne zdôvodnil. Súd prvej inštancie neporušil ani právo sporových strán na spravodlivý proces, nakoľko v hodnotení skutkových zistení neabsentuje žiadna relevantná skutočnosť alebo okolnosť; naopak súd prvej inštancie ich náležitým spôsobom v celom súhrne posúdil a aj dostatočne vyhodnotil. Rozhodnutie je presvedčivé, premisy zvolené v rozhodnutí, rovnako ako aj závery, ku ktorým súd prvej inštancie na základe týchto premís dospel, sú pre právnickú, ale i laickú verejnosť prijateľné, racionálne a aj spravodlivé. 31. V prejednávanej veci súd prvej inštancie vykonal dokazovanie v dostatočnom rozsahu, v medziach dôkazných návrhov sporových strán, na zistenie skutočností rozhodujúcich pre posúdenie dôvodnosti žaloby, ktorou sa žalobca domáhal proti žalovanej zaplatenia sumy 3.718,76 eur s príslušenstvom titulom doplatenia poistného plnenia; výsledky vykonaného dokazovania vyhodnotil v súlade so zásadou voľného hodnotenia dôkazov (čl. 15 CSP v spojení s § 191 CSP). Vec posúdil správne po právnej stránke, keď na zistený skutkový stav aplikoval príslušné ustanovenia zákona č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov a Občianskeho zákonníka. Svoje zistenia a závery, pre ktoré žalobe čiastočne vyhovel, aj riadne v súlade s ust. § 220 ods. 2 CSP odôvodnil, keď s poukazom na zodpovedajúcu právnu úpravu uviedol dostatočné a relevantné dôvody, na ktorých svoje rozhodnutie založil po skutkovej aj právnej stránke a vysporiadal sa so všetkými relevantnými argumentmi sporových strán súvisiacimi s predmetom konania. Odôvodnenie napadnutého rozhodnutia súdu prvej inštancie preto nemožno považovať za svojvoľné, či zjavne neodôvodnené. Za porušenie práva na spravodlivý súdny proces nemožno považovať také odôvodnenie rozhodnutia, ktoré nezodpovedá predstavám a očakávaniam strán sporu. 32. Odvolací súd považuje za potrebné v prvom rade zdôrazniť, že pri viazanosti uplatnenými dôvodmi odvolania (§ 380 ods. 1 CSP), sa v rámci odvolacieho prieskumu zaoberal iba tými odvolacími dôvodmi a ich obsahovým vymedzením, ktoré žalovaná výslovne uviedla a skutkovo vymedzila v odvolaní; pri
viazanosti dôvodmi odvolania pritom neprichádza do úvahy vyhľadávanie konkrétnych skutočností v napadnutom rozhodnutí súdu prvej inštancie a jeho postupe, ktoré by bolo možné prípadne podradiť pod niektorý zo zákonných dôvodov odvolania, pretože je neprípustné, aby odvolací súd sám vyhľadával konkrétne vady rozhodnutia alebo postupu súdu prvej inštancie v neprospech strany, ktorá odvolanie nepodala a v prospech ktorej napadnuté rozhodnutie vyznelo. Z uvedeného potom vyplýva požiadavka aj na kvalitatívne vymedzenie odvolacieho dôvodu z hľadiska skutkovej a právnej argumentácie, nachádzajúca svoj základ v tom, že strana sporu je zodpovedná za to, že bude účinne uplatňovať svoje procesné práva aj v odvolacom konaní. 33. Podstata odvolacej argumentácie žalovanej (v zásade zhodná s argumentáciu produkovanou v konaní pred súdom prvej inštancie) spočívala v tom, že konajúci súd sa nestotožnil s jej právnou argumentáciou týkajúcou sa odpočtu DPH pri totálnej škode a stanovenia hodnoty zvyškov. 34. Žalovaná v prvom rade namietala záver súdu prvej inštancie, ktorý vraku motorového vozidla zn. C. M. s X.: F priznal hodnotu zvyškov vo výške 1.000,- eur. Za účelovú považovala kúpnu zmluvu uzavretú dňa 03.07.2020 medzi poškodeným ako predávajúcim a kupujúcim na kúpu havarovaného vozidla zn. C. za kúpnu cenu vo výške 1.000,- eur, nakoľko na jej základe nedošlo k prepisu motorového vozidla na dopravnom inšpektoráte z predávajúceho na kupujúceho, v osvedčení o evidencii vozidla nebol ku dňu 03.07.2020 zaznamenaný žiadny prepis vozidla na nového majiteľa. Túto námietku považoval odvolací súd za nedôvodnú. Kúpna zmluva predložená žalobcom, ktorej predmetom bol predaj motorového vozidla, spĺňa všetky zákonné náležitosti. Napokon ani sama žalovaná nenamietala a netvrdila v konaní pred súdom prvej inštancie jej neplatnosť. Predmetom kúpnej zmluvy bol prevod vlastníckeho práva k zvyškom motorového vozidla - teda hnuteľnej veci. Vlastnícke právo k hnuteľnej veci sa nadobúda jej prevzatím; prípadne podľa okolností konkrétneho prípadu (napr. u vecí hnuteľných, u ktorých pre ich hmotnosť alebo veľkosť neprichádza takéto odovzdanie do úvahy ako je napríklad motorové vozidlo) však nie je vylúčené, aby k prevzatiu veci došlo aj inak, a to napr. odovzdaním takého jej príslušenstva, ktoré umožňuje faktické ovládanie veci a je jeho predpokladom (rozsudok Najvyššieho súdu ČSR z 19.04.1984, 3 Cz 72/83 uverejnený pod R č. 17/1986). Pokiaľ ide o žalovanou namietané nevykonanie samotného zápisu v technickom preukaze a v evidencii motorových vozidiel, ku ktorému po uzavretí predmetnej kúpnej zmluvy nedošlo, je nutné uviesť, že tento zápis nemá za následok zmenu vlastníctva motorového vozidla ako hnuteľnej veci. Pokiaľ ide o zápis do evidencie motorových vozidiel vykonávaný príslušným dopravným inšpektorátom, tento má výlučne evidenčný charakter. Evidencia vozidiel v zmysle ustanovenia § 111 ods. 1 zákona č. 8/2009 Z.z. je informačným systémom. Vlastnícke právo k motorovému vozidlu, ako veci hnuteľnej prechádza pri jeho predaji na nového vlastníka okamihom jeho fyzického prevzatia, pričom v konaní nebolo preukázané, že by k takémuto fyzickému prevzatiu motorového vozidla medzi účastníkmi nedošlo. Sporná bola hodnota zvyškov poškodeného motorového vozidla. V tejto súvislosti je potrebné uviesť, že to bola sama žalovaná, ktorá v priebehu likvidácie s ohľadom na vysoké náklady na opravu a všeobecnú hodnotu poškodeného motorového vozidla ku dňu nehody označila škodu na vozidle za totálnu. Žalobca určil hodnotu zvyškov na základe kúpnej zmluvy, v zmysle ktorej boli zvyšky motorového vozidla odpredané za sumu 1.000,- eur; pričom poškodený na túto sumu vystavil 03.07.2020 faktúru č. 2020/08 a kupujúci ju uhradil. Žalobca zároveň predložil aj doplnok č. 1 znaleckého posudku č. XXXXXXXXXXXX vypracovaného K.. T. V., podľa ktorého je všeobecná hodnota zvyškov 800 eur s DPH, teda suma nižšia než za ktorú boli zvyšky predané. Žalovaná vychádzala zo sumy 2.425,- eur s DPH (2.020,83 eur bez DPH), ktorá bola určená znalcom E. L s. r. o. v znaleckom posudku č. 34/2023 odvolávajúc sa na výsledok online burzy M. s. r. o. (ponukový list sp. zn. XXXXXXXXXX). Platí, že v prípade rozdielnosti záverov v znaleckých posudkoch, súd nemôže hodnotiť odborné závery, ku ktorým znalci dospeli z hľadiska ich správnosti. Podstata hodnotenia znaleckého posudku spočíva v tom, že súd vezme do úvahy komplexnosť posudku, úplnosť odpovedí, vzťah posudku k iným vo veci vykonaným dôkazom a napokon vychádza aj zo zásad správneho formálno-logického uvažovania (por. rozhodnutia NS SR, sp. zn. 1 Sžd 4/2014 zo dňa 18.02.2014). Hodnotenie znaleckého posudku predloženého žalobcom súdom prvej inštancie zodpovedá aj zásadám vyplývajúcim z § 191 CSP. Súd prvej inštancie v prejednávanej veci postupoval správne a dostatočne a zrozumiteľne zdôvodnil, prečo sa priklonil k záverom znaleckého posudku č. XXXXXXXXXXXX vypracovaného K.. T. V. v znení jeho doplnku č. 1, ktorý považoval za presvedčivejší, nakoľko pri vypracovaní tohto posudku znalec zohľadnil pri určení hodnoty zvyškov vyjadrenia troch subjektov, ktoré auto aj fyzicky obhliadli a nimi uvádzaná suma, ktorú za zvyšky ponúkajú je v rozmedzí 700 eur až 800 eur. Sumu 800 eur preto súd prvej inštancie správne považoval za objektívnu hodnotu zvyškov motorového vozidla. Vo vzťahu k záverom znaleckého
posudku vypracovaného spol. E. L s. r. o. konajúci súd správne poukázal na to, že suma z online burzy nie je určená na základe fyzickej obhliadky záujemcu, ako to bolo v prípade vyjadrení zabezpečených poškodeným a vôbec nezohľadňuje ďalšie ponuky z online burzy, kde najnižšia suma je 1 euro, teda nevychádza z objektívnej majetkovej hodnoty zvyškov motorového vozidla, ale čisto zo subjektívneho aspektu -z najvyššej víťaznej ponuky na online burze. Súd prvej inštancie preto postupoval správne, keď vychádzal z objektívnej hodnoty zvyškov vozidla v sume 800 eur určenej znaleckým posudkom č. XXXXXXXXXXXX vypracovaným K.. T. Kováčom v znení jeho doplnku č. 1 a keďže bola táto suma nižšia než hodnota, za ktorú poškodené motorové vozidlo odpredal žalobca, pre rozhodnutie sporu bola potom smerodajná práve suma uvádzaná žalobcom ako hodnota zvyškov motorového vozidla - suma 1.000 eur. Na druhej strane, vo vzťahu k záverom znalca v znaleckom posudku predloženom žalovanou odvolací súd uvádza, že zákonitosti a pravidlá fungovania obchodného trhu nie vždy korešpondujú s teoretickými východiskami, ktoré sú charakteristické pre znalecké oceňovanie predmetov. Jednou stránkou veci je stanovenie objektivizovanej predajnej ceny, ktorú by bolo možné očakávať pri predaji zvyškov vozidla, tou druhou však je stav trhu v reálnom čase, zohľadňujúci dopyt a ponuku, ako aj konkurenciu v odvetví a pod. Pokiaľ teda žalovaná tvrdila, že cena stanovená v kúpnej zmluve bola nesprávna a teda, že by bolo možné pri predaji dosiahnuť vyšší výťažok a že cena, za ktorú žalobca (právny predchodca) motorové vozidlo predal bola neprimerane nízka, takéto svoje tvrdenie v konaní nepreukázala. Žalovaná totiž v konaní nepredložila žiaden dôkaz, že by skutočne existoval v čase predaja, prípadne neskôr, akýkoľvek reálny záujemca o kúpu tohto vozidla za cenu, ktorá bola stanovená znaleckým posudkom, ktorý predložila. Samotné stanovenie ceny vozidla prostredníctvom online burzy totiž samo o sebe ešte neznamená, že práve za takúto najvyššie uvádzanú kúpnu cenu by bolo toto vozidlo aj skutočne predajné na trhu. 35. Žalovaná ďalej v podanom odvolaní namietala záver súdu prvej inštancie, ktorý priznal žalobcovi uplatnený nárok aj vrátene DPH. 36. Je nesporné, že táto otázka je v rámci rozhodovacej činnosti odvolacieho súdu posudzovaná rozdielne, keď napr. senát 2Cob a 1 Cob vychádza z toho, že výškou škody je suma bez DPH, iné senáty, napr. 3Cob, 4Cob, 5Cob majú za to, že táto suma má zahŕňať aj DPH. 37. Odvolací súd zhodne so súdom prvej inštancie dospel k záveru, že poškodenému nevznikol nárok na odpočet DPH. Samotná skutočnosť, že poškodený je platcom DPH a motorové vozidlo využíval na podnikanie neznamená, že mu v súvislosti so zničením vozidla vznikol nárok na jej odpočet. Takáto možnosť prichádza do úvahy iba pri poškodení vozidla, t.j. ak dôjde k vystaveniu faktúry zo strany servisu za opravu vozidla. Keďže DPH by bola bežnou súčasťou ceny diela, predstavovala by pre poškodeného časť nákladov, ktorú by musel vynaložiť na uvedenie poškodenej veci do pôvodného stavu. V prípade, ak by si mohol poškodený DPH odpočítať, nie je dôvod na to, aby bola súčasťou poistného plnenia. V prípade zničenia motorového vozidla (totálnej škody) však niet osoby, voči ktorej by si poškodený mohol DPH odpočítať. Ani prípadný predaj použiteľných zvyškov, neumožňuje poškodenému odpočet DPH z vozidla. Odvolací súd na základe uvedených skutočností dospel k záveru, že žalobca má nárok na poskytnutie DPH z poistného plnenia; odpočítanie DPH žalovanou z poskytnutého plnenia bolo vykonané neoprávnene. Aj keď poškodený bol platcom DPH, žalovaná nepreukázala, že došlo k oprave poškodeného motorového vozidla, a teda k poskytnutiu služby v zmysle § 2 ods. 1 písm. b/ zákona č.222/2004 Z.z. o dani z pridanej hodnoty, takže niet osoby, voči ktorej by si poškodený, resp. žalobca mohol DPH odpočítať. K rovnakému záveru pri skutkovo obdobnej veci dospel Krajský súd v Bratislave aj v rozsudku sp. zn. 1Cob/156/2019 zo dňa 21.05.2020, v rozsudku sp. zn. 4Cob/207/2019 zo dňa 03.12.2020, ako aj v rozsudku 4Cob/17/2023 zo dňa 10.04.2025. Z uvedených dôvodov odvolací súd potom odvolaciu námietku žalovanej o možnosti zákonného odpočtu DPH žalobcom v tomto prípade vyhodnotil ako nedôvodnú. Odvolací súd pre úplnosť dodáva, že podľa ust. § 2 písm. g) vyhlášky č. 492/2004 Z.z. o stanovení všeobecnej hodnoty majetku, vyhláška predpokladá zahrnutie DPH do celkovej hodnoty motorového vozidla, preto nie je dôvod, aby žalovaná túto skutočnosť rozporovala a odmietla žalobcovi nahradiť poskytnuté poistné plnenie v celom rozsahu (aj vrátane DPH). Tzv. „Odpočítanie dane platiteľom“ je v zákone č. 222/2004 Z.z. riešené v ust. § 49 ods. 2; ide o vymedzenie prípadov, kedy môže platiteľ dane odpočítať od dane, ktorú je povinný platiť, daň z tovarov a služieb, ktoré použije na dodávky tovarov a služieb ako platiteľ, pričom citované zákonné ustanovenie prejednávanú skutkovú situáciu
nevymedzuje. Žalovaná tak nepostupovala správne, keď poskytla poistné plnenie po odpočítaní DPH, nakoľko žalobcovi vznikol nárok na zaplatenie poistného plnenia vrátane DPH. 38. Ďalšie odvolacie argumenty odvolateľa odvolací súd pre rozhodnutie vo veci považoval za pre konanie nepodstatné, bez potreby sa nimi osobitne vysporiadavať. Podľa konštantnej judikatúry súd nemusí dať odpoveď na všetky otázky nastolené účastníkmi konania, ale len na tie, ktoré majú pre vec podstatný význam, prípadne dostatočne objasňujú skutkový a právny základ rozhodnutia bez toho, aby zachádzali do všetkých detailov sporu uvádzaných účastníkmi konania. Odôvodnenie rozhodnutia tak nemusí dať odpoveď na každú jednu námietku účastníka konania. Je však nevyhnutné, aby súd reagoval na podstatné a relevantné argumenty účastníkov konania (rozhodnutia ÚS SR sp. zn. II. ÚS 251/04, III. ÚS 209/04, II. ÚS 200/09 a pod.). Preto na ostatnú odvolaciu argumentáciu odvolateľa už nespôsobilú ovplyvniť rozhodnutie, odvolací súd nepovažoval za potrebné reagovať špecifickou odpoveďou. 39. Odvolací súd po preskúmaní veci dospel k záveru, že rozsudok súdu prvej inštancie zodpovedá požiadavkám kladeným na odôvodnenie rozhodnutí a jeho závery nie sú arbitrárne. Súd prvej inštancie v odôvodnení uviedol rozhodujúci skutkový stav, primeraným spôsobom opísal priebeh konania, stanoviská strán k veci, výsledky vykonaného dokazovania, a citoval právne predpisy, ktoré aplikoval na zistený skutkový stav, a z ktorých vyvodil svoje právne závery. Ako vyplýva aj z judikatúry Ústavného súdu SR, do práva na spravodlivý proces nepatrí právo účastníka konania, aby sa všeobecný súd stotožnil s jeho právnymi názormi, navrhovaním a hodnotením dôkazov (IV. ÚS 252/2004), ani právo nato, aby bol účastník konania pred všeobecným súdom úspešný, teda aby sa rozhodlo v súlade s jeho požiadavkami (I. ÚS 50/2004). 40. S poukazom na skonštatovanie správnosti dôvodov napadnutého rozhodnutia, s ktorými sa odvolací súd v celom rozsahu stotožnil, rozsudok súdu prvej inštancie v odvolaním napadnutom výroku ako vecne správny potvrdil podľa § 387 ods. 1, 2 CSP. 41. O nároku na náhradu trov odvolacieho konania rozhodol odvolací súd podľa ust. § 396 ods. 1 v spojení s ust. § 255 ods. 1 a § 262 ods. 1 CSP. Nakoľko odvolací súd odvolaniu žalovanej nevyhovel a napadnuté rozhodnutie súdu prvej inštancie potvrdil, mal žalobca v odvolacom konaní plný úspech a vznikol mu voči žalovanej nárok na náhradu trov odvolacieho konania v rozsahu 100 %. O výške náhrady trov konania v zmysle ust. § 262 ods. 2 CSP rozhodne súd prvej po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 42. Toto rozhodnutie bolo prijaté senátom Krajského súdu v Bratislave pomerom hlasov 3:0 (§ 393 ods. 2 CSP). Poučenie: Proti rozhodnutiu odvolacieho súdu je prípustné dovolanie, ak to zákon
pripúšťa (§ 419 CSP).
Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 CSP). (1) Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo
c) je dovolacím súdom rozhodovaná rozdielne. (2) Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) (§ 421 CSP). (1) Dovolanie podľa § 421 odsek 1 CSP nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b). (2) Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 CSP). Dovolanie len proti dôvodom rozhodnutia nie je prípustné (§ 423 CSP). (1) Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. (2) Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP). (1) Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. (2) Povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 CSP). (1) Dovolanie prípustné podľa § 420 CSP možno odôvodniť iba tým, že v konaní došlo k vade uvedenej v tomto ustanovení. (2) Dovolací dôvod sa vymedzí tak, že dovolateľ uvedie, v čom spočíva táto vada (§ 431 CSP). (1) Dovolanie prípustné podľa § 421 CSP možno odôvodniť iba tým, že rozhodnutie spočíva v nesprávnom právnom posúdení veci. (2) Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia (§ 432 CSP). Dovolací dôvod nemožno vymedziť tak, že dovolateľ poukáže na svoje podania pred súdom prvej inštancie alebo pred odvolacím súdom (§ 433 CSP). Dovolacie dôvody možno meniť a dopĺňať len do uplynutia lehoty na podanie dovolania (§ 434 CSP). V dovolaní nemožno uplatňovať nové prostriedky procesného útoku a prostriedky procesnej obrany okrem skutočností a dôkazov na preukázanie prípustnosti a včasnosti podaného dovolania (§ 435 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2026:1324205937.2 (dáta aktuálne k 14. 11. 2026). Záväzné je znenie zverejnené súdom.




